text: ТК-Холд с 353 хил. лв. печалба за първите шест месеца на годината
  26 юли 2007 | 09:05 471
  ТК-Холд АД-София има нетна неконсолидирана печалба в размер на 353 хил. лв. за първите шест месеца на годината, става ясно от публикувания на борсата отчет на дружеството. Само година по-рано холдинговото дружество отчете положителен финансов резултат от 688 хил. лв., което е с 48.69% повече.
  Общите приходи от дейността на дружеството за периода са на стойност 582 хил. лв., което е с 36.46% по-малко от сравнимия период на година по-рано. Най-високи постъпления бяха отчетени от лихви (298 хил. лв.), положителни разлики от операции с финансови активи и инструменти (152 хил. лв.) и дивиденти (105 хил. лв.).
  Съвкупните разходи за дейността през първите шест месеца на 2007 г. възлизат на 229 хил. лв. срещу 228 хил. лв. за година по-рано.
  В края на юни 2007 г. активите на ТК-Холд са на стойност 12.011 млн. лв., спрямо 11.664 млн. лв. за предходния период. Холдинговото дружество има инвестиции в 25 дъщерни, 12 асоциирани и 8 други предприятия.
  Основният капитал на компанията е 4.27 млн. лв., а собственият – 9.667 млн. лв. Вчера по позицията се сключиха 15 сделки за общо 1476 лота, като стойността на транзакциите бе 6156.10 лв.